אם, שני ילדיה הפעוטים ואחיינה נהרגו בתאונת דרכים בגליל - מקומי - הארץ
אם, שני ילדיה הפעוטים ואחיינה נהרגו בתאונת דרכים בגליל
בתאונה בין מכונית פרטית לאוטובוס נפצעו באורח קל גם 8 מנוסעי האוטובוס ופונו לבית החולים רמב"ם בחיפה
26.06.2014 13:48 עודכן ב: 19:32
אם, בנה ובתה ונער נוסף מהעיר נצרת נהרגו היום (חמישי) בתאונת דרכים שאירעה בגליל התחתון בין מכונית פרטית לאוטובוס. שמונה מנוסעי האוטובוס נפצעו קל. ההרוגים הם רג'ד סאלח בת 24, בתה ג'זל בת שנתיים, בנה אבראהים בן 3 ואחיינה מועתז סואלחה בן 14.
התאונה אירעה בכביש 784 בין כפר מנדא לחנתון, ליד מחלף המוביל בגליל התחתון, ובעקבותיה נחסם הכביש והנהגים מופנים לדרכים חלופיות. נבדק חשד שהמכונית הפרטית סטתה ממסלולה והתנגשה חזיתית באוטובוס.
הפראמדיק איל הלפמן שהגיע לזירת האירוע עם ניידת הטיפול הנמרץ הראשונה סיפר כי לעיניו נגלה מראה לא קל של אשה וילדים לכודים ברכב במצב קריטי. ״כשהגעתי ונגלה לעיני גודלו וחומרתו של האירוע התחלתי לטפל בנפגעים, לצערי מותם של שני ילדים ואשה נקבע במקום, ולא היה ניתן לעשות דבר כדי לסייע להם״.
ג'זל סאלחאתר פאנט
אבראהים סאלחאתר פאנט
בעקבות התאונה הקשה מסרו מעמותת "אור ירוק" כי נתוני העמותה מעלים כי בכל שנה נפצעים 83 בני אדם בממוצע בתאונות דרכים בכביש 784 ומתרחשות בו 28 תאונות דרכים בממוצע. בעשור האחרון נהרגו בכביש 15 בני אדם בתאונות דרכים.
אורך הכביש 26 קילומטרים והוא מחבר בין צומת המוביל בדרום לכרמיאל בצפון. בקטע המרכזי של הכביש, בין כפר מנדא למורשת, הותקנו מצלמות מהירות. "לא תמיד הנהג אשם ולצערי הרב שוב אירעה תאונת דרכים שניתן היה למנוע", אמר מנכ"ל "אור ירוק" שמואל אבואב, "לו היתה קיימת גדר הפרדה בכביש, שהיתה מונעת תאונות חזיתיות, אולי ניתן היה למנוע את התאונה הטראגית ואת מותם של ארבעה בני אדם. המדינה חייבת לטפל בכל הכבישים האדומים ולהתקין בהם גדר הפרדה שתמנע תאונות חזיתיות ותציל ממוות עשרות בני אדם בכל שנה".
מועתז סואלחהאתר פאנט
רכב המשפחה. צירי התנועה באזור נחסמורמי שלוש